C 434/22
FI
Euroopan unionin virallinen lehti
15.11.2022
Tiistai 5. huhtikuuta 2022
10. huomauttaa, että ilmastonmuutos ja sademäärien lisääntyminen voivat johtaa tulviin ja ravinnehävikkiin; pitää valitettavana, että nykyisissä toimintaohjelmissa ei ehkä käsitellä näitä riskejä riittävästi; kehottaa jäsenvaltioita ottamaan nämä ennusteet ja riskit huomioon, kun ne tarkistavat toimintaohjelmiaan, ja soveltamaan ennalta varautumisen periaatetta; 11. korostaa, että on tärkeää edistää sellaisten innovaatioiden käyttöönottoa, joilla edistetään tehokkaampaa maataloutta ja hyviä maatalouskäytäntöjä, ja pitää välttämättömänä vähentää tehottomuutta, joka johtaa veden, lannoitteiden, torjunta-aineiden ja antibioottien liialliseen käyttöön; 12. muistuttaa, että on tärkeää siirtyä kohti ympäristön kannalta kestävää maataloutta ravinnekuormituksen poistamiseksi ja hyvien ympäristökäytäntöjen täytäntöönpanon tukemiseksi, myös käyttämällä asianmukaisesti kaikkia yhteisen maatalouspolitiikan, rakennerahastojen ja muiden EU:n ohjelmien, kuten Life-ohjelman, tarjoamia välineitä; korostaa, että on tärkeää soveltaa innovatiivisia käytäntöjä, kuten typen talteenottoa lannasta, jotta voidaan vähentää sen aiheuttamaa pilaantumista ja minimoida ympäristöön päätyvien ravinteiden määrä; kehottaa komissiota rahoittamaan tutkimusohjelmia Horisontti Eurooppa -puiteohjelmasta, jotta ravinnekuormitukseen löydetään älykkäitä ja innovatiivisia ratkaisuja EU:ssa; 13.
pitää asetusta asianmukaisena lainsäädäntövälineenä, jotta voidaan varmistaa vesien suojelu maataloudesta peräisin olevien nitraattien aiheuttamalta pilaantumiselta ja jotta veden laatua koskevien tavoitteiden täytäntöönpanoa valvottaisiin yhdenmukaisesti kaikkialla EU:ssa Euroopan vihreän kehityksen ohjelman tavoitteita noudattaen; 14. kehottaa puhemiestä välittämään tämän päätöslauselman komissiolle ja neuvostolle sekä jäsenvaltioiden hallituksille ja parlamenteille.